L-iskema ta' regolarizzazzjoni li nediet l-Awtorità tal-Ippjanar din il-ġimgħa ġibdet l-interess ta' bosta familji li huma interessati jirranġaw xi irregolaritajiet li għandhom fi djarhom. Biex hekk jirriżulta li se jkun hemm eluf ta' każi li deċiżjoni definittiva dwarhom mistennija tittieħed għall-ewwel darba. Uffiċjal tal-Awtorità tal-Ippjanar ikkonferma mal-gazzetta KullĦadd li fl-ewwel ħamest ijiem daħlu seba' applikazzjonijiet b'mod sħiħ u madwar 36 oħra qegħdin ikunu proċessati. Dan filwaqt li fl-uffiċini tal-Awtorità ma waqfu xejn it-telefonati u l-emails ta' persuni jitolbu tagħrif dwar din l-iskema. Skema li trid tgħin lil min illum qed isib diffikultà biex ibigħ il-proprjetà tiegħu għax ix-xerrejja ma jkunux jistgħu jingħataw self biex jixtru proprjetà li fiha hemm xi irregolaritajiet. Ir-regolarizzazzjoni mhux biss tgħin sabiex tiffaċilita l-bejgħ, iżda awtomatikament iżżid il-valur tal-proprjetà. Minkejja dan, hemm regoli stretti bil-ġirien u partijiet interessati jkollhom id-dritt tal-oġġezzjoni bħal f'kull applikazzjoni oħra. Saħansitra jekk fejn qed issir talba biex ikun regolat hemm avviż ta' infurzar, il-persuni li jkunu rrappurtaw l-illegalità u għalhekk waslu għal dak l-avviż se jkunu mgħarrfa mill-Awtorità li tkun daħlet applikazzjoni għal regolarizzazzjoni. F'kull applikazzjoni t-tagħrif se jkun ippubblikat ukoll fil-Gazzetta tal-Gvern u s-sit elettroniku tal-istess Awtorità. Is-smigħ se jkun ukoll wieħed pubbliku u l-bord li jirregola żvilupp ikun jista' jitlob ukoll li jkun hemm tibdil bil-għan li kollox ikun iktar konformi mal-liġi. Kull applikazzjoni ta' regolarizzazzjoni se tkun soġġetta għall-ħlas li jvarja skont it-tip ta' proprjetà u l-użu. Jekk l-applikazzjoni ma tkunx aċċettata, 90% tal-ħlas jingħata lura. Permezz ta' dawn ir-regolamenti se tingħata opportunità unika lis-sidien ta' proprjetà biex jirregolarizzaw żviluppi mhux sanzjonabbli u mhux konformi mal-liġi ġaladarba jinsabu fil-konfini ta' żoni ta żvilupp. Però, l-Awtorità tal-Ippjanar se tikkunsidra biss regolarizzazzjoni ta' żvilupp illegali eżistenti, jekk il-bini jew struttura ma tirriżultax li hi injury to amenity,. Biex tkun aċċettata, fejn jidħol l-imsemmi użu tal-iżvilupp, irid ikun konformi mal-policies u r-regolamenti tal-ippjanar attwali u ebda applikazzjoni ODZ mhu se tkun aċċettata. Ara wkoll l-Editorjal